依韻和伯鎮中秋見月九日遇雨之作
作者：蘇舜欽
朝代：宋

paragraphs: 眾香愛春發枯荄，我知惟動兒女懷。
天地昏酣醉夢裏，人有爽思皆沈埋。
豈如秋風勁利劇刀劍，刮破天膜清光開。
衰根危蔕埽除盡，辨別松竹并蒿萊。
青娥供霜洗夜月，兼以皓露驅纖埃。
常年此夕或陰晦，今歲澄徹將快哉。
是時呼賓賞此景，漸見照我白玉杯。
清輝向人若有意，徑歷窗戶猶徘徊。
放歌狂飲不知曉，爛熳酌客山岳頹。
時節飄流晦朔轉，已覺九日來相催。
北軒隙地破蒼蘚，带花移得黄金栽。
倒冠露頂坐狂客，擷香咀蕊浮新醅。
最憐小雨灑疎竹，爽籟颯颯吹醉顋。
君時傳詩頗精麗，意苦泥淖不得來。
開緘文采自飛動，欲和但愧頑無才。
久之黽勉强爲答，嫌春愛秋真可咍。